L'Ajuntament de Manises autoritza l'exhumació d'un represaliat de la Guerra Civil
18 de novembre de 2024

· Aquesta exhumació dignificarà la memòria d’un guàrdia civil afusellat

Manises 18 de novembre de 2024.- L'Ajuntament de Manises ha autoritzat els treballs d'exhumació i identificació d'un guàrdia civil afusellat a l'inici de la Guerra Civil. El familiar que ha sol·licitat l'exhumació ha pogut constatar que el cos està soterrat en el cementeri de Manises, concretament en la secció 38 núm. 41, cinquena tramada.

La regidora de Memòria Democràtica de l’Ajuntament de Manises, Pilar Bastante, ha explicat que “amb aquesta autorització, l'equip de govern continua treballant en la identificació i recuperació de cossos represaliats i així dignificar la memòria d'aquestes persones”.

Des de l'Ajuntament de Manises, amb el suport de la Diputació es València, s'ha efectuat un projecte per a l'exhumació i anàlisi de les restes existents en el nínxol indicat, amb la finalitat de poder contrastar el seu ADN amb el de familiars vius i identificar aquells que siguen possible.

L'exhumació serà realitzada per part de tècnics especialitzats en la realització d'extracció i identificació de restes. Els treballs, que han començat aquest dilluns, es completaran amb un sumatori de dades de familiars, de testimonis directes i l’estudi de patologies prèvies, entre d'altres, per a recollir informació sobre els trets físics de l'estudi antropològic, a més de l'ADN mateix.